HTECH ผุดบริษัทย่อยใหม่ หวังขยายช่องทางขายในภาคตะวันออก
HTECH ผุดบริษัทย่อยใหม่ “แฮลเซี่ยน ทูลส์ แอนด์ เอ็นจิเนียริ่ง” ทุนจดทะเบียน 2 ล้านบาท หวังขยายช่องทางขายในภาคตะวันออก
28 มิ.ย. 2560

บริษัท แฮลเซี่ยน เทคโนโลยี่ จำกัด (มหาชน) หรือ HTECH ระบุว่า บริษัท เอฟ ดี เอ็ม เทคโนโลยี จำกัด (FDM) ซึ่งเป็นบริษัทย่อยที่บริษัทถือหุ้นอยู่ร้อยละ 60 มีมติโดยที่ประชุมคณะกรรมการบริษัทอนุมัติจัดตั้งบริษัทย่อยชื่อ บริษัท แฮลเซี่ยน ทูลส์ แอนด์ เอ็นจิเนียริ่ง จำกัด (HENG) ด้วยทุนจดทะเบียน 2 ล้านบาท มูลค่าที่ตราไว้หุ้นละ 100 บาท จำนวน 20,000 หุ้น โดยใช้แหล่งเงินทุนเป็นเงินทุนหมุนเวียนจาก FDM
ทั้งนี้การจัดตั้งบริษัทย่อยดังกล่าวมีวัตถุประสงค์เพื่อขยายช่องทางจำหน่ายสินค้าในภูมิภาคตะวันออก และบริเวณใกล้เคียง รวมถึงลดระยะเวลาในการจัดส่งสินค้า และเพิ่มความคล่องตัวในการบริการลูกค้าในภูมิภาค โดยมีกลุ่มเป้าหมายลูกค้าหลักอยู่ในกลุ่มอุตสาหกรรมยานยนต์ ซึ่งมีโอกาสเติบโตสูงในภูมิภาคดังกล่าว